U-I-71/25
Natisni
Opravilna št.:
U-I-71/25
Datum odločitve:
18. 6. 2025
ECLI:
ECLI:SI:USRS:2025:U.I.71.25
Akt:
Predlog zakona o konoplji z dne 17. 4. 2025, EPA 2063-IX, 8., 11., 12., 13., 14. in 48. čl.
Izrek:
Pobuda za začetek postopka za oceno ustavnosti 8., 11., 12., 13., 14. in 48. člena Predloga zakona o konoplji z dne 17. 4. 2025, EPA 2063-IX, se zavrže.
Evidenčni stavek:
V postopku za oceno ustavnosti in zakonitosti predpisa Ustavno sodišče ni pristojno za presojo akta, ki po svoji pravni naravi ni predpis.
Geslo:
1.5.51.1.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude.
1.5.51.1.27.9 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Nepristojnost za presojo - Akta, ki ni mednarodna pogodba/zakon/predpis.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
drugi akti
Vlagatelj:
KONOPLJA OSVOBAJA d. o. o., Krška vas
Datum vloge:
30. 4. 2025
Vrsta odločitve:
sklep
Vrsta rešitve:
zavrženje
Dokument:
US34177
Dokument v PDF obliki:
U-I-71-25.pdf
140 KB
Prenesite datoteko
U-I-71/25-4
18. 6. 2025
SKLEP
Ustavno sodišče je v postopku za preizkus pobude družbe KONOPLJA OSVOBAJA, d. o. o., Krška vas, na seji 18. junija 2025
sklenilo:
Pobuda za začetek postopka za oceno ustavnosti 8., 11., 12., 13., 14. in 48. člena Predloga zakona o konoplji z dne 17. 4. 2025, EPA 2063-IX, se zavrže.
OBRAZLOŽITEV
1. Pobudnica navaja, da so izpodbijane določbe Predloga zakona o konoplji v neskladju z 8., 14., 15., 33., 34., 35., 49., 57., 59., 60. in 153. členom Ustave ter s 23. členom in drugim odstavkom 28. člena Enotne konvencije o mamilih iz leta 1961 (Uradni list SFRJ – MP, št. 2/64 in 3/78, Akt o notifikaciji nasledstva, Uradni list RS, št. 35/92, MP, št. 9/92). Sklicuje se tudi na druge mednarodne akte. Izpodbijane določbe naj bi čezmerno omejevale proizvodnjo, dajanje v promet, siceršnjo uporabo oziroma posest konoplje. Med drugim naj bi bila po njihovi uveljavitvi prepovedana samooskrba s konopljo, njena uporaba v zdravstvu pa zamejena na paliativno oskrbo. Predpisane sankcije naj bi bile nesorazmerne.
2. Izpodbijani akt ni zakon oziroma predpis, za presojo katerega bi bilo Ustavno sodišče pristojno v skladu z 21. členom
Zakona o Ustavnem sodišču (Uradni list RS, št. 64/07 – uradno prečiščeno besedilo, 109/12, 23/20, 92/21 in 22/25 – v nadaljevanju ZUstS)
. Predpis mora sprejeti pristojni organ in mora biti objavljen, preden začne veljati (154. člen Ustave), izpodbijani akt pa je predlog zakona (zakonodajno gradivo), ki je v zakonodajnem postopku v Državnem zboru. Ker pobudnica torej ne izpodbija predpisa, je Ustavno sodišče pobudo zavrglo.
3. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10, 56/11, 70/17 in 35/20)
v sestavi: predsednik dr. Rok Čeferin ter sodnici in sodniki dr. Matej Accetto, Dr. Dr. Klemen Jaklič (Oxford ZK, Harvard ZDA), dr. Rajko Knez, dr. Neža Kogovšek Šalamon, dr. Špelca Mežnar, dr. Rok Svetlič in Marko Šorli. Sklep je sprejelo soglasno.
dr. Rok Čeferin
Predsednik